section_heading: Meštrović kao uzor
paragraph_text: Pozivanje na Meštrovićev uzor najizrazitije je u Živićevim najranijim djelima (poput studentskih radova Torzo i Bol iz 1924. godine) koji demonstriraju preuzimanje mnogih karakterističnih elemenata Meštrovićeva kiparskog stila – njegovu specifičnu morfologiju i stilizaciju, način komponiranja figure i geste tijela, plastičnu anatomiju, pa i način oblikovanja fizionomije. U nekim radovima, međutim – ponajprije u reljefnim portretima – nazire  se drugačiji stilski izričaj, u odmaku od prepoznatljive Meštrovićeve stilske morfologije. Osim kiparskog, i Živićev crtački stil razvijao se pod Meštrovićevim utjecajem.